
Perikardiális folyadék limfocitáinak vizsgálata kardiovaszkuláris rizikófaktorok tükrében szívműtéten átesett betegeknél

Bevezetés: Az iszkémiás szívbetegség (ISZB) az egyik vezető halálok a fejlett világban. Az ISZB major rizikófaktorai a diabetes mellitus, az obesitás, illetve a dohányzás. A perikardiális folyadék (PF) a szívvel szoros anatómiai kapcsolatban lévő, szisztémás rendszertől izolált - mégis összetételében dinamikusan változó folyadék. Immunológiai megközelítésű irodalma igen csekély.
Módszerek: Vizsgálataink során céljaink voltak a szívműtéten átesett betegek perikardiális folyadékában és vérében lévő limfocita populációk meghatározása, összehasonlítása (B, összT, T4, T8, naív-T, memória-T, NK, NKT, iNKT, gamma-delta-T); az említett rizikófaktorok a PF és a vér sejtes összetételére gyakorolt hatásainak elemzése. Szigorú szelekciót követően 36 beteg mintáit dolgoztuk fel. Betegcsoportok: 1. iszkémiás, infarktuson átesett betegek, 2. iszkémiás, de infarktust nem kapott betegek, 3. aortabillentyű betegek. A sejtek fluoreszcens jelölését követően a méréseket flow cytométerrel végeztük. A statisztikai analízishez SPSS-t használtunk.
Eredmények: A PF-ban szignifikánsan kevesebb limfocita található, mint a perifériás vérben, de a vérhez hasonlóan minden általunk vizsgált populáció megtalálható benne, bár eltérő megoszlással. A betegcsoportokat vizsgálva a 2. csoport PF-ában jelentősen több az aktivált T-helper sejt a többi csoporthoz képest. Rizikófaktor vizsgálatainkból kiemelendő, hogy a dohányzók esetében a PF össz- és killerT sejtszáma szignifikánsan magasabb a nem dohányzókéhoz képest. Normál BMI-vel rendelkezők PF-àban szignifikánsan nagyobb az összTsejt szám a magas BMI-vel bíró betegekhez képest- utóbbi csoportban azonban szignifikánsan magasabb az iNKT sejtek aránya.
Következtetés: Az általunk vizsgált limfocita-csoportok a PF-ban is jelen vannak, de más megoszlásban. Az PF limfocitáinak megoszlása az ismert rizikófaktorok jelenlétében eltéréseket mutat. Eredményeink arra utalnak, hogy az adaptív immunrendszer aktivitása mellett a természetes immunrendszernek is szerepe lehet a szívburok mikrokörnyezetének kialakításában, illetve az ISZB pathomechanizmusában.

